[{"text_idx": "#000002", "text": "Mae person arall sy'n honni iddo gael gam-drin yn rhywiol ar Ynys By\u0302r yn galw am ymchwiliad."}, {"text_idx": "#000003", "text": "Dyma'r tro cyntaf i ddyn siarad yn gyhoeddus am y gamdriniaeth honedig a ddioddefodd gan Thaddeus Kotik."}, {"text_idx": "#000005", "text": "Dywedodd Mark (nid ei enw iawn) fod Kotik wedi dod yn ffrindiau gyda'i dad yn y 1960au pan aeth ei deulu i Ynys By\u0302r ar wyliau."}, {"text_idx": "#000006", "text": "Dywedodd bod Kotik wedi treulio blynyddoedd yn ei baratoi at bwrpas rhyw a'i fod wedi cael ei gam-drin nifer o weithiau o wyth oed ymlaen."}, {"text_idx": "#000007", "text": "Mae e nawr yn galw am ymchwiliad cyhoeddus ac mae'n ychwanegu: \"Trwy ganiata\u0301u i chi gyhoeddi fy stori byddaf, gobeithio, yn annog eraill i adrodd eu stori nhw."}, {"text_idx": "#000011", "text": "Derbyniodd saith merch iawnda\u0302l gan Abaty Ynys By\u0302r mewn setliad tu allan i lys yn 2016."}, {"text_idx": "#000012", "text": "Dywedodd Mark fod Kotik wedi estyn croeso iddo ef a'i deulu drwy eu gwahodd i ardd breifat y fynachlog i gael te, pop a bisgedi."}, {"text_idx": "#000013", "text": "Y flwyddyn ganlynol cafodd Mark ei gam-drin gan Kotik yn yr ardd honno."}, {"text_idx": "#000014", "text": "Dywedodd na soniodd wrth neb ar y pryd am nad oedd am fynd i drafferthion."}, {"text_idx": "#000015", "text": "Yr haf wedi hynny fe wahoddodd Kotik deulu Mark yn o\u0302l i'r ynys ac fe drefnodd iddynt aros yn llety St Philomena."}, {"text_idx": "#000016", "text": "Bu tad Mark yn gwneud amrywiol fa\u0302n swyddi ar yr ynys er mwyn talu am y gwyliau ac fe gynigiodd Kotik i edrych ar o\u0302l Mark a'i frodyr a'i chwiorydd."}, {"text_idx": "#000017", "text": "Mae Mark yn dweud iddo gael ei gam-drin yng nghegin y fynachlog ar ddiwrnod cyntaf y gwyliau hwnnw."}, {"text_idx": "#000019", "text": "\"Dwi'n cofio rhewi. Ddwedais i ddim ond dwi'n cofio teimlo'n ofnus ac wedi fy ypsetio,\" meddai Mark."}, {"text_idx": "#000021", "text": "Disgrifiad o\u2019r llun, Bu Thaddeus Kotik yn byw ar Ynys By\u0302r o 1947 hyd at ei farwolaeth yn 1992"}, {"text_idx": "#000022", "text": "O hynny ymlaen roedd Mark yn osgoi bod ar ben ei hun yng nghwmni Thaddeus Kotik er i'r mynach barhau i fod yn ffrind i'r teulu, a bu'n ymweld a\u0302 nhw am wythnos bob blwyddyn."}, {"text_idx": "#000023", "text": "Mae Mark wedi bod no\u0302l ar yr ynys fel oedolyn a hynny yng nghwmni ei fab ei hun ond dyw e erioed wedi'i adael i grwydro ar ei ben ei hun."}, {"text_idx": "#000024", "text": "\"Wrth edrych yn o\u0302l allai'm maddau i fi fy hun am roi fy mab mewn sefyllfa mor fregus er fy mod i neu oedolyn arall gydag e gydol yr amser,\" dywedodd."}, {"text_idx": "#000025", "text": "Fe barhaodd tad Mark yn ffrindiau a\u0302 Kotik ac fe aeth ef i angladd y mynach yn 1992."}, {"text_idx": "#000027", "text": "Dywedodd: \"Dim ond ers clywed a darllen am y cam-drin rwyf i o'r diwedd wedi derbyn fy mod i hefyd wedi cael fy ngham-drin gan Thaddeus.\""}]